## Carlos Mazón rep la tradicional alfàbega de l’Ajuntament de Bétera amb motiu de les Festes d’Agost

*** Amb estes alfàbegues la localitat convida la ciutadania a participar del 12 al 22 d’agost en les festes majors, reconegudes d’interés turístic autonòmic**

**València.**

El president de la Generalitat, Carlos Mazón, ha rebut la tradicional alfàbega que l’Ajuntament de Bétera entrega a les institucions valencianes amb motiu de les Festes d’Agost.

L’alcaldessa de la localitat, M. Elia Verdevío, ha entregat al cap del Consell una alfàbega de 2,20 metres d’altura i 125 quilos de pes amb la qual el consistori vol convidar la ciutadania a visitar el seu municipi del 12 al 22 d’agost, quan celebra les festes majors, reconegudes d’interés turístic autonòmic.

El president ha destacat el cultiu d’alfàbegues que es fa cada any en la localitat del Camp de Túria en honor de la Mare de Déu de l’Assumpció, “una tradició amb més de 200 anys d’història que es renova any rere any i que ompli d’alegria i aroma els carrers de la localitat”.

El 15 d’agost Bétera celebra el seu dia gran, en el qual alfàbegues que poden aconseguir i fins i tot superar els tres metres d’altura, recorren els carrers del municipi.

Fecha: 05/08/2025